អតីត​អ្នក​កាសែត​អាស៊ី​សេរី​បន្ត​ជំរុញ​ឲ្យ​តុលាការ​ប្រគល់​លិខិត​ឆ្លង​ដែន ​និង​ពន្លឿន​សំណុំ​រឿង​របស់​លោក
អតីត​អ្នក​កាសែត​អាស៊ី​សេរី​រូប​នេះ​បាន​រៀប​រាប់​ពី​ការ​លំបាក​របស់​លោក​មិន​មាន​លិខិត​ឆ្លង​ដែន​ ដូច​ជា​លោក​មិន​បាន​ជួប​ឪពុក​ម្តាយ​របស់​លោក​នៅ​ក្នុង​ទឹកដី​កម្ពុជា​ក្រោម​ អស់​រយៈ​ពេល​៥​ឆ្នាំ​មក​ហើយ​ ហើយ​បាត់​បង់​ឱកាស​ជា​ច្រើន​ទៅ​សិក្សា​នៅ​ក្រៅ​ប្រទេស។​
ភ្នំពេញ — អតីតអ្នកកាសែតអាស៊ីសេរី កាលពីពេលថ្មីៗនេះបានបន្តជំរុញឱ្យតុលាការរាជធានីភ្នំពេញបញ្ចប់សំណុំរឿងរបស់ពួកគេ ខណៈសេរីភាពរបស់ពួកគេត្រូវបានរឹតបន្តឹង ដោយសារតុលាការបដិសេធមិនផ្តល់លិខិតឆ្លងដែនដល់ពួកគេ។ កាលពីថ្ងៃទី៧ ខែមេសា ឆ្នាំ២០២២ លោក យាង សុធារិន្ទ អតីតអ្នកកាសែតអាស៊ីសេរី ត្រូវបានចៅក្រមស៊ើបសួរ លោក ពេជ្រ វិជ្ជាធរ បដិសេធមិនផ្តល់លិខិតឆ្លងដែនដល់រូបលោក តាមការស្នើសុំរបស់លោក ដែលត្រូវការលិខិតឆ្លងដែន ដើម្បីទៅចូលរួមមហាសន្និបាតរបស់សហព័ន្ធខ្មែរកម្ពុជាក្រោម នៅសហរដ្ឋអាមេរិក។ លោកប្រាប់វីអូអេថា តុលាការមិនបានបញ្ជាក់មូលហេតុនៃការមិនផ្តល់លិខិតឆ្លងដែនដល់រូបលោកទេ។ លោកប្រាប់វីអូអេថាការធ្វើដំណើរទៅក្រៅប្រទេសនោះពាក់ព័ន្ធជាមួយរឿងកម្ពុជាក្រោមសុទ្ធសាធ មិនទាក់ទងនឹងរឿងនយោបាយអ្វីឡើយ។ អតីតអ្នកកាសែតអាស៊ីសេរីរូបនោះបង្ហាញ«ការខកចិត្តនិងសោកស្តាយយ៉ាងខ្លាំង»ចំពោះការសម្រេចរបស់តុលាការ ដែលលោកថា នៅបន្តរឹតត្បិតសិទ្ធិសេរីភាពរបស់លោក។ លោកថ្លែងថា៖ «រឿងហ្នឹង គឺរឿងកម្ពុជាក្រោមសុទ្ធសាធ ហើយដល់ពេលគាត់អត់ឱ្យលិខិតឆ្លងដែន អ៊ីចឹង ខ្ញុំមានអារម្មណ៍ថាសោកស្តាយ ហើយមានអារម្មណ៍គិតថា ដូចជាគាត់នៅតែរើសអើងរូបខ្ញុំ ហើយនៅតែរឹតត្បិតសេរីភាពខ្ញុំនៅក្នុងការអនុញ្ញាតឱ្យខ្ញុំធ្វើដំណើរទៅក្រៅប្រទេស ហើយរឹតត្បិតសេរីភាពខ្ញុំនៅក្នុងការធ្វើកិច្ចការងារសង្គមសម្រាប់សង្គមខ្មែរកម្ពុជាក្រោមរបស់ខ្ញុំហ្នឹង»។ អតីតអ្នកកាសែតអាស៊ីសេរីរូបនេះបានរៀបរាប់ពីការលំបាករបស់លោកមិនមានលិខិតឆ្លងដែន ដូចជាលោកមិនបានជួបឪពុកម្តាយរបស់លោកនៅក្នុងទឹកដីកម្ពុជាក្រោម អស់រយៈពេល៥ឆ្នាំមកហើយ ហើយបាត់បង់ឱកាសជាច្រើនទៅសិក្សានៅក្រៅប្រទេស។ លោក សំ ចំរើន មេធាវីការពារក្តីឱ្យលោក យាង សុធារិន្ទ ឱ្យដឹងថា តុលាការមិនគួរបន្តដកហូតលិខិតឆ្លងដែនរបស់កូនក្តីលោកឡើយ។ លោកបន្ថែមថា លោកនឹងពិភាក្សាជាមួយកូនក្តីរបស់លោក ដើម្បីប្តឹងទៅសាលាឧទ្ធរណ៍ជំទាស់នឹងការបដិសេធមិនផ្តល់លិខិតឆ្លងដែននេះ។ លោកមេធាវីបន្តថា កន្លងទៅ លោកក៏ធ្លាប់ជំរុញឱ្យតុលាការពន្លឿនរឿងក្តីនេះ ដែលអូសបន្លាយជាច្រើនឆ្នាំមកហើយ។ លោកថ្លែងថា៖ «យើងដាក់បណ្តឹងឧទ្ទរណ៍...យើងដាក់បណ្តឹងឧទ្ទរណ៍ ហើយថ្ងៃមុនយើងក៏បានជំរុញដែរ ...ជំរុញឱ្យមានចំណាត់ការបន្តដែរ។ យើងក៏ស្នើសុំឱ្យមានចំណាត់ការបន្តដែរ បាទ! កន្លងមកហ្នឹង»។ វីអូអេមិនអាចសុំការអត្ថាធិប្បាយពីអ្នកនាំពាក្យអយ្យការអមសាលាដំបូងរាជធានីភ្នំពេញ លោក ប្លង់ សុផល និងលោក អ៊ី រិន្ទ អ្នកបាននៅឡើយទេ។ លោក យាង សុធារិន្ទ បានលើកឡើងថាចាប់តាំងពីតុលាការចេញសាលក្រមចាត់របៀប ហើយតុលាការកំពូលចាត់ទុកសាលក្រមរបស់សាលាដំបូងទុកជាបានការ កាលពីខែតុលា ឆ្នាំ២០២០មក រឿងក្តីក្តាំរបស់លោកមិនមានការវិវឌ្ឍអ្វីឡើយ ពោលគឺមិនមានការបើកសវនាការកាត់ទោសថា លោកមានទោស ឬយ៉ាងណា។ លោកបន្ថែមថា៖ «និយាយជារួម វាអត់មានអីជាវិវឌ្ឍទៅមុខអីទាំងអស់។ វានៅថ្កល់អ៊ីចឹង ហើយទម្លាក់បទចោទ ក៏អត់ទម្លាក់ ចាត់ការលើនីតិវិធីបើកសវនាការឡើងវិញ ក៏អត់ឃើញ។ ការស៊ើបអង្កេតក៏នៅដដែល។ អ៊ីចឹងវាអត់មានអីប្រែប្រួល គឺថា រក្សាពួកខ្ញុំទុកនៅអ៊ីចឹងដដែល»។ លោកទទូចឱ្យតុលាការពន្លឿនរឿងក្តីរបស់លោក និងទម្លាក់ចោលការចោទប្រកាន់លើរូបលោក ប្រសិនបើតុលាការមិនមានភស្តុតាងណាមួយដាក់បន្ទុកលើរូបលោក។ គួរបញ្ជាក់ថា អតីតអ្នកសារព័ត៌មានអាស៊ីសេរីពីររូបគឺលោក យាង សុធារិន្ទ និងលោក អ៊ួន ឈិន ត្រូវបានចាប់ និងឃុំខ្លួន កាលពីថ្ងៃទី១៤ ខែវិច្ឆិកាឆ្នាំ២០១៧ ដោយតុលាការចោទប្រកាន់ថា ពួកគេទាំងពីរបានផ្តល់ព័ត៌មានឱ្យរដ្ឋបរទេសដែលអាចបង្កឱ្យប៉ះពាល់ដល់សន្តិសុខជាតិ។ ក្រោយមក តុលាការបានសម្រេចបំបែកសំណុំរឿងជាពីរគឺពីបទ«ផ្តល់ព័ត៌មានឱ្យរដ្ឋបរទេសដែលអាចបង្កឱ្យប៉ះពាល់ដល់សន្តិសុខជាតិ» និងបទ«ផលិត និងរក្សាទុករូបភាពអាសអាភាស»។ បច្ចុប្បន្នពួកគេទាំងពីរកំពុងស្ថិតនៅក្រៅឃុំបណ្តោះអាសន្ន ក្រោមការឃ្លាំមើលរបស់តុលាការ បន្ទាប់ពីត្រូវបានឃុំខ្លួនក្នុងពន្ធនាគារអស់រយៈពេលជិត១០ខែ៕